KIRJALLINEN KYSYMYS E-0005/02 esittäjä(t): Chris Davies (ELDR) komissiolle. Asetus (EY) N:o 2037/2000 otsonikerrosta heikentävistä aineista ja sen tulkinta.



Virallinen lehti nro 172 E , 18/07/2002 s. 0121 - 0122



KIRJALLINEN KYSYMYS E-0005/02 esittäjä(t): Chris Davies (ELDR) komissiolle (17. tammikuuta 2002) Aihe: Asetus (EY) N:o 2037/2000 otsonikerrosta heikentävistä aineista ja sen tulkinta Yhdistyneen kuningaskunnan ympäristöministeri ja parlamentin jäsen Michael Meacher totesi Yhdistyneen kuningaskunnan parlamentin alahuoneessa 11. joulukuuta 2001 asetuksen (EY) N:o 2037/2000(1) suhteen, että Yhdistyneen kuningaskunnan hallitus oli ennen lokakuuta 2000 pyytänyt komission tulkintaa freonien poistamisesta jäähdytyslaitteista ja jääkaappien eristekerroksista. Hallitus ei saanut vastausta 18 kuukauteen vaan vasta kesäkuussa 2001, mistä johtuen tarpeellisiin toimiin ei ollut ryhdytty Yhdistyneessä kuningaskunnassa ennen tätä. Voiko komissio kertoa, mitä asiassa sen mielestä ilmoitettiin Yhdistyneen kuningaskunnan hallitukselle asian luonnoksen ja lopullisen hyväksymisen välisenä aikana? (1) EYVL L 244, 29.9.2000, s. 1. Margot Wallströmin komission puolesta antama vastaus (7. maaliskuuta 2002) Otsonikerrosta heikentävistä aineista 29. kesäkuuta 2000 annettu Euroopan parlamentin ja neuvoston asetus (EY) N:o 2037/2000 tuli voimaan 1. lokakuuta 2000. Sen 16 artiklan 2 kohdassa säädetään, että kotijääkaappeihin ja -pakastimiin sisältyvät valvottavat aineet, kuten kloorifluorihiilivedyt (CFC), on otettava talteen ja käsiteltävä 1. tammikuuta 2002 alkaen. Koska CFC-yhdisteet heikentävät otsonikerrosta hyvin voimakkaasti ja koska noin 75 prosenttia näiden laitteiden CFC:stä sisältyy solumuoveihin ja vain 25 prosenttia jäähdytysjärjestelmään, 16 artiklan 3 kohdassa säädetään, että CFC-yhdisteet on otettava talteen muun muassa solumuoveista 1. lokakuuta 2000 alkaen, mikäli mahdollista. Hyvin pian asetuksen voimaantulon jälkeen Yhdistynyt kuningaskunta tiedusteli, oliko CFC-yhdisteet mahdollista kerätä jäähdytyslaitteiden solumuovieristeistä, sillä ratkaisu vaikutti siihen, miten Yhdistynyt kuningaskunta panisi asetuksen täytäntöön kahdella tärkeällä alalla. Mikäli CFC:n keräämistä solumuovista pidettäisiin käytännössä mahdollisena, Yhdistyneen kuningaskunnan olisi sekä perustettava kierrätys- ja talteenottolaitoksia toimimaan 1. tammikuuta 2002 alkaen että lisäksi kiellettävä 1. lokakuuta 2000 alkaen laajamittainen sellaisten käytettyjen jääkaappien vienti Yhdistyneestä kuningaskunnasta, joiden solumuovissa on CFC:tä. Asetuksen 11 artiklassa kielletään nimenomaisesti CFC:tä sisältävien tuotteiden vienti yhteisöstä, sillä otsonikerrosta heikentäviä aineita koskevassa kansainvälisessä Montrealin pöytäkirjassa tuomitaan voimakkaasti vienti, joka voi lisätä kehitysmaiden riippuvuutta vanhasta teknologiasta. CFC-yhdisteiden talteenottamisesta jäädytyslaitteista keskusteltiin hallintokomitean kokouksessa 4. lokakuuta 2000 sen kokoontuessa ensimmäistä kertaa asetuksen 18 artiklan mukaisesti vain neljän päivän kuluttua asetuksen (EY) N:o 2037/2000 voimaantulosta. Hallintokomitean puheenjohtajana toimi komission edustaja. Kokouksen pöytäkirjaan, jonka hyväksyivät kaikki jäsenvaltiot, myös Yhdistynyt kuningaskunta, merkittiin komitean sopineen, että CFC:tä sisältävä solumuovi luokitellaan tuotteeksi, ja että siihen siis sovelletaan 16 artiklan 3 kohtaa. Kyseisen kohdan mukaan CFC on otettava talteen solumuovista, mikäli mahdollista. Useiden jäsenvaltioiden edustajat totesivat, että talteenotto solumuovista oli ollut mahdollista jo useita vuosia, ja mainitsivat toiminnassa olevia kaupallisia kierrätyslaitoksia, joihin Yhdistynyt kuningaskunta voisi tarvittaessa toimittaa käytettyjä jääkaappeja kierrätettäviksi. Komissio järjesti Yhdistyneen kuningaskunnan edustajan pyynnöstä Brysselissä 24. tammikuuta 2001 toisen kokouksen sekä Yhdistyneen kuningaskunnan että muiden jäsenvaltioiden kanssa, ja siinä keskusteltiin CFC:tä sisältävien jääkaappien vientikiellosta. Yhdistynyt kuningaskunta asetti tässäkin kokouksessa kyseenalaiseksi CFC-yhdisteiden talteenoton käytettyjen jääkaappien solumuoveista, vaikka muut jäsenvaltiot olivat jatkuvasti vakuuttaneet, että niiden alueella toimii alan kaupallisia laitoksia. Komissio suostui tekemään jäsenmaissa selvityksen yhteisössä tapahtuvasta kaupallisesta jääkaappien kierrätystoiminnasta. Selvityksen tulokset, joista raportoitiin jäsenvaltioiden edustajille 13.14. maaliskuuta 2001 pidetyssä seuraavassa hallintokomitean kokouksessa, vahvistivat, että useissa jäsenvaltioissa, muun muassa Italiassa, Saksassa, Tanskassa ja Ruotsissa, on kaupallista kierrätystoimintaa, jossa solumuoveista ja jäähdytysjärjestelmistä voidaan ottaa talteen CFC-yhdisteitä. Yhdistyneen kuningaskunnan hallitukselle ilmoitettiin siis ensimmäisen kerran 4. lokakuuta 2000, että CFC:n talteenotto sekä jääkaappien jäähdytysjärjestelmistä että niiden solumuoveista on käytännössä mahdollista. Komissio on pannut merkille, että Yhdistyneen kuningaskunnan hallitus on hiljattain ottanut käyttöön menettelyjä, joilla edistetään asetuksen tämän osan noudattamista.